ঘন জঙ্গলে তীব্র সংঘর্ষ! সেনার গুলিতে খতম আরও ৩ মাওবাদী

ওয়েব ডেস্ক: ছত্তিশগড়ে (Chhattisgarh) ফের মাওবাদী (Maoist) নিকেশ। মাওবাদ দমন অভিযানে ফের সাফল্য পেল নিরাপত্তাবাহিনী। মঙ্গলবার সকালে দান্তেওয়াড়া ও বিজাপুর জেলার সীমান্তবর্তী এলাকায় নিরাপত্তাবাহিনীর সঙ্গে সংঘর্ষে অন্তত তিন মাওবাদী নিহত হয়েছেন। গত পাঁচ দিনে এটি তৃতীয় সফল অভিযান (Successful Mission)।

ছত্তিশগড় পুলিশ সূত্রে জানা গিয়েছে, গোপন সূত্রে খবর পেয়ে নিরাপত্তাবাহিনী দান্তেওয়াড়া ও বিজাপুরের সীমানার জঙ্গলে চিরুনি তল্লাশি শুরু করে। গোটা এলাকা ঘিরে ফেলা হয়। সকাল ৮টা নাগাদ মাওবাদীদের সঙ্গে নিরাপত্তাবাহিনীর সংঘর্ষ শুরু হয়। মাওবাদীরা গুলি চালালে পাল্টা জবাব দেন নিরাপত্তারক্ষীরা। দীর্ঘক্ষণ ধরে চলা গুলির লড়াইয়ে তিন মাওবাদী নিহত হয় বলে পুলিশ জানিয়েছে।

আরও পড়ুন: কবে 5G পরিষেবা চালু করবে BSNL? জানুন বড় আপডেট

নিরাপত্তাবাহিনীর সদস্যরা ঘটনাস্থল থেকে নিহত মাওবাদীদের দেহ উদ্ধার করেছেন। পাশাপাশি, এলাকা থেকে বেশ কয়েকটি আগ্নেয়াস্ত্র ও বিস্ফোরকও বাজেয়াপ্ত করা হয়েছে।

উল্লেখ্য, গত পাঁচ দিনে মাওবাদীদের বিরুদ্ধে এটি তৃতীয় সফল অভিযান। চলতি বছরে মাওবাদী দমন অভিযানে নিহতদের সংখ্যা বেড়ে দাঁড়াল ১১৬-তে। বিশেষত, বিজাপুর ও কাঁকের জেলার অবুঝমাড়ের গভীর জঙ্গলে সিপিআই (মাওবাদী)-এর সশস্ত্র শাখা পিপলস লিবারেশন গেরিলা আর্মি-র সঙ্গে লাগাতার সংঘর্ষের ঘটনা ঘটছে। নিরাপত্তাবাহিনীর তরফে জানানো হয়েছে, ভবিষ্যতেও মাওবাদী দমনে এমন অভিযান চলবে এবং এলাকায় শান্তি প্রতিষ্ঠার লক্ষ্যে কড়া পদক্ষেপ নেওয়া হবে।